Ο **Άι Βασίλης** αποτελεί σήμερα μια διεθνή λαογραφική μορφή η οποία διανέμει δώρα σε παιδιά και ενηλίκους που υπήρξαν «καλοί» κατά τη διάρκεια του χρόνου. Είναι κυρίαρχο πρόσωπο του εορτασμού της Πρωτοχρονιάς και των Χριστουγέννων.  Η γνωστή παρουσία του με κόκκινη στολή, λευκή γενειάδα, τα γυαλιά του, πάντα χαμογελαστός με το σάκο με τα δώρα, πάνω σε έλκηθρο που το σέρνουν ζωηρά τάρανδοι  αποτελεί σήμερα σε παγκόσμια κλίμακα τον πλέον αγαπημένο ήρωα των παιδιών τις ημέρες αυτών των εορτών ακόμη και σε χώρες μη Χριστιανικές.

Είναι ακριβώς ο ίδιος ο «Σάντα Κλάους» ή «Father Christmas» των Άγγλων, ο «Περ Νοέλ» των Γάλλων, ο «Σίντερ-Κλάας» (Άγιος Νικόλαος) των Ολλανδών, ο «Βάιναχτσμαν» των Γερμανών, ο «Λαμ-Κουνγκ-Κουνγκ» (= «ο Καλός γερο-πατέρας») των Κινέζων, ο «Χοτέισο» των Ιαπώνων, «Babbo Natale» των Ιταλών και ο «Άγιος των Πάγων» των Ρώσων.

Για τους Ορθόδοξους Χριστιανούς ο Άι Βασίλης είναι ο Μέγας Βασίλειος, ένας από τους τρεις Ιεράρχες, ο οποίος έζησε στην Καισαρεία της Καππαδοκίας και αφιέρωσε τη ζωή του και την περιουσία του στους φτωχούς ανθρώπους. Γεννήθηκε το 329 μ.Χ στην Νεοκαισάρεια του Πόντου από εύπορους γονείς, σπούδασε και στα 27 του χρόνια έγινε χριστιανός. Ταξίδεψε στους Αγίους Τόπους. Μοίρασε την περιουσία του στους φτωχούς και ασκήτεψε στον Πόντο. Αργότερα, το 370 μ.Χ. χειροτονήθηκε επίσκοπος της Καισαρείας. Δημιούργησε την περίφημη πόλη «Βασιλειάδα», ένα συγκρότημα φιλανθρωπικών ιδρυμάτων με γηροκομεία, νοσοκομεία, ξενοδοχεία, ορφανοτροφεία. Η διδασκαλία του και τα συγγράμματά του τον έκαναν μεγάλο δάσκαλο της Ορθοδοξίας. Η μνήμη του τιμάται από την εκκλησία την 1η Ιανουαρίου, που εορτάζεται η Κοίμηση του Αγίου Βασιλείου.

Στη Δύση το πρόσωπο του Santa Claus έχει ταυτιστεί με την ιστορία του Αγίου Νικολάου που φημιζόταν για τη γενναιοδωρία του. Στην ιστορία του Αγίου Νικολάου οι βόρειοι λαοί έχουν προσθέσει στοιχεία των δικών τους παραδόσεων (τάρανδοι, έλκηθρο, άστρο του Βορρά, μεγάλες κάλτσες κ.λπ.), μια κουλτούρα που τον συνοδεύει μέχρι και σήμερα και δημιούργησε τη σημερινή φιγούρα του Santa Claus με όλα τα χαρακτηριστικά του. Στα ελληνικά δεδομένα η μετατροπή αυτή φαίνεται να πέρασε περίπου στη δεκαετία του ‘50-‘60, κυρίως στον αστικό πληθυσμό, από τους Έλληνες μετανάστες που με τις ευχετήριες κάρτες τους εισήγαγαν τον «Δυτικό» Άι-Βασίλη.

Ο ορθόδοξος Άγιος Βασίλης ούτε με δώρα έχει σχέση ούτε με έλκηθρα και χιόνια. Αντίθετα αυτά που κρατάει στα χέρια του είναι ¨χαρτί και καλαμάρι" και βέβαια καθόλου χρήματα. Ο Άγιος Βασίλειος στην βυζαντινή εικονογραφία δεν θυμίζει και πολύ την στρουμπουλή φιγούρα με τα λευκά γένια που έχει καθιερωθεί, αντιθέτως απεικονίζεται ψιλόλιγνος με μαύρα μαλλιά και γένια και εύχεται καλοτυχία και καλή χρονιά σε όλον τον κόσμο.

Η βασιλόπιτα, έθιμο πολλών αιώνων, μεταφέρεται από γενιά σε γενιά, για να μας θυμίζει την αγάπη και την καλοσύνη αυτού του άγιου ανθρώπου. Έφερνε στους ανθρώπους χαρά κι ευλογία μαζί.**Το νόμισμα που βάζουμε στη βασιλόπιτα έχει το καθορισμένο συμβολισμό του για μας τους ορθοδόξους.** **Το ασημένιο ή χρυσό χρώμα του θεωρείται ότι είναι κατά της βασκανίας, το ψωμί είναι η γονική δύναμη για τα κτήματα του σπιτιού και ο σταυρός αντιπροσωπεύει την θεϊκή προστασία.**

